《赠梦英诗》
宋代·柳开

昼光夜魄阴阳祖，五纬天立五行父。
万灵蕃昌根此树，刚柔各行清浊聚。
形类纷然填下土，精英閒见群宁侣。
雄剧唯神时可主，功格无先明竞睹。
舍羊犬猪用彪虎，气包茫昧廓区宇。
刓发披缁心有取，蜕免羁跼脱潜去。
身投西佛学东鲁，尘视诸徒飚远举。
狂呼饱醉贱今古，公室侯庭迎走户。
如攀乔柯腰俯偻，搜经抉诰将完补。
声号大荒铿簨簴，笔诟斯冰卑尔汝。
戟枝曳阵孰禦侮，二十游秦老还楚，
蛟蟠枯泓骥追鼠。停舟湘濆吾与语，
归返终南恨睽阻。

作者简介：柳开（947～1000）北宋散文家。原名肩愈，字绍先（一作绍元），号东郊野夫；后改名开，字仲涂，号补亡先生，大名（今属河北）人。开宝六年进士，历任州、军长官，殿中侍御史，提倡韩愈、柳宗元的散文，以复兴古道、述作经典自命。反对宋初的华靡文风，为宋代古文运动倡导者。作品文字质朴，然有枯涩之病，有《河东先生集》。诗作现存八首。